ཡིན་ཚའེ་ཞའུ་ཁང་བའི་ནང་དུ་སོང་བ་ན།ཁོ་མོས་མལ་ཁྲི་སྟོང་བ་ཞིག་ལས་ཅི་ཡང་མ་མཐོང་།མལ་ཁྲིའི་འདིའི་སྟེང་ནས་ཁོ་མོའི་ཐོག་དང་པོ་ཤོར་སོང་།གསལ་བོར་བཤད་ན།ཅུའུ་ཀྲང་གིས་ཁོ་མོའི་ཐོག་དང་པོ་འཕྲོག་སོང་བ་རེད།ཉལ་གདན་སྟེང་གི་ཁྲག་ཐིགས་དེ་ནི་ཅུའུ་ཀྲང་གཞུང་ལས་ཁང་གི་གྱང་ངོས་སུ་བཀལ་བའི་རྒྱལ་དར་ལས་ཀྱང་དམར་བོ་འདུགཡིན་ནའང་།ཡིན་ཚའེ་ཞའུ་ངུས་མ་བྱུང་།རྒྱུ་མཚན་ནི་ཁོ་མོའི་མིག་ལམ་དུ་འཆར་བ་ནི་བྱིས་པ་ཚོའི་སློབ་ཁང་དུ་སློབ་ཁྲིད་ལ་ཞུགས་ཐབས་མེད་པའི་སྙིང་རྗེ་བའི་མིག་མདངས་དག་རེད།ཡིན་ཚའེ་ཞའུ་མཚན་བརྒྱབ་ནས་ཕྱིར་ཡུལ་ལ་ཡོང་བ་དང་།མི་སུར་ཡང་ཁོ་མོས་མྱང་བའི་བརྙས་བཅོས་ཀྱི་དོན་དག་དེ་གླེང་མ་བྱུང་།ཉིན་གཉིས་པར།སྡེ་མི་དག་རང་རྟོག་སྒོས་སློབ་གྲྭར་ཡོང་སྟེ།རྒྱུ་ཆ་འགའ་ཉོས་ནས་ཐབས་ཆག་གི་སློབ་ཁང་བསྐྱར་འཛུགས་བྱས་མོད།ཆར་བ་འབབ་པ་དང་རླུང་བུ་གཡུག་པའི་ཉིན་མོར་སྔར་བཞིན་སློབ་ཁྲིད་བྱེད་ཐབས་མེད་པ་རེད།ཡིན་ཚའེ་ཞའུ་ཡིས་བྱིས་པ་ཚོར་མི་འགྱངས་བར་རྫོང་ཐོག་ནས་མི་མངགས་ཏེ་ཁོ་ཚོར་སྲ་བརྟན་གྱི་སློབ་ཁང་ཞིག་འཛུགས་སྐྲུན་བྱེད་སྲིད་ཅེས་བཤད་པ་དང་།ལོ་ཕྱེད་རིང་སློབ་གཙོ་ཐེངས་བཅུ་ཁ་ཞིག་ལ་རྫོང་མཁར་དུ་རྒྱུག་མོད་སྒོར་མོ་སྐར་མ་གང་ཡང་ལག་ཏུ་མ་སོན།སློབ་གཙོ་གཅིག་པུས་ཅུའུ་ཀྲང་གིས་ཡིན་ཚའེ་ཞའུ་ལ་ཅི་ཞིག་བྱས་ཡོད་པ་ཤེས་ཡོད།འོན་ཀྱང་།ཁོ་ལ་ཐབས་བཀོལ་ཅི་ཞིག་ཡོད་ཨང་།སློབ་སྐབས་གསར་བ་འགོ་བརྩམས་བྱུང་།བྱིས་པ་ཉུང་ངུ་ཞིག་གིས་མ་གཏོགས་སློབ་ཡོན་སྤྲོད་མ་ཐུབ་ལ།རྒྱུན་ཆག་མེད་པར་སློབ་ཁྲིད་ལ་ཞུགས་པའི་བྱིས་པའང་ཇེ་ཉུང་ནས་ཇེ་ཉུང་དུ་གྱུར།བྱིས་པ་ཚོ་རང་གི་ཕ་མར་འགྲོགས་ནས་ཕྱུགས་འཚོ་རུ་བུད་སོང་།སྐབས་འདིར།ཡིན་ཚའེ་ཞའུ་ཡི་སྙིང་ལ་ན་ཟུག་བཟོད་མེད་ཅིག་ལངས་ཤིང་།ན་ཟུག་དེ་ནི་སློབ་ཤོར་བྱིས་པ་འདི་དག་གི་ཆེད་དུ་ལངས་པ་རེད།བྱིས་པ་འདི་དག་གི་རེ་བ་ཆུ་རིས་སུ་འགྱུར་བཞིན་པའི་སྐབས་འདིར།ཡིན་ཚའེ་ཞའུ་ཡིས་རང་ཉིད་ཀྱི་གྱོན་གོས་བཤུས་ནས་གཅེར་བུར་མེ་ལོང་གི་མདུན་དུ་ལངས་ཤིང་།སེམས་སུ་རང་ཉིད་ཀྱི་ལུས་པོ་ཡིས་བྱིས་པ་འདི་དག་གི་སློབ་གྲྭ་ཞུགས་པའི་རྨི་ལམ་ཡོངས་འགྲུབ་བྱེད་རྒྱུུ་ཐག་གིས་བཅད་པ་རེད།ཁོ་མོས་ལྷོ་ཕྱོགས་གྲོང་ཁྱེར་ནས་རྒྱུ་ཐོག་ལ་བརྒྱབ་པའི་བུད་མེད་དག་གི་ཚོང་ལམ་ཤེས་ཡོད་ལ།དེ་ནི་སྒོར་མོ་འཚོལ་བའི་ཐབས་ལམ་ཉེ་ཤོས་དེ་ཡིན་པའང་ཤེས་ཡོད།ཁོ་མོས་ལུས་པོར་འཁྲུས་ཤིག་བྱས་རྗེས།སློབ་གཙོར་གྱེས་ཕྱག་ཕུལ།ཨ་ཕར་གྱེས་ཕྱུག་ཕུལ།བུ་ག་བརྒྱ་དང་སྟོང་གིས་གྲུབ་པའི་སྤྱིལ་བུའི་སློབ་ཁང་ལ་གྱེས་ཕྱག་ཕུལ།ཁོ་མོས་མགོ་སྐྲ་ལན་བུ་གཉིས་སུ་སླེས་ནས་འདུ་འཛི་ཆེ་བའི་གྲོང་ཁྱེར་ཆེན་མོར་བུད་སོང་།ཁ་གྱེས་ཁར་ཨ་ཕ་དགའ་བྱུང་མོད།འོན་ཀྱང་སློབ་གཙོ་ངུས་བྱུང་།འདུ་འཛི་ཆེ་བའི་གྲོང་ཁྱེར་གྱི་ཁྲ་ཆིལ་དགུ་ཆིལ་གྱིས་ཡིན་ཚའེ་ཞཱ་ལ་ཡིད་འགུག་གི་ནུས་པ་ཅི་ཡང་ཐོན་མ་བྱུང་སྟེ།ཁོ་མོའི་མིག་ལམ་དུ་འཆར་བ་ནི་ནམ་ཡང་ཉམ་ཐག་གིས་འགྱེལ་ལ་ཉེ་བའི་སྤྱིལ་བུའི་སློབ་ཁང་དེ་དང་བྱིས་པ་ཚོའི་རེ་སྒུག་གི་མིག་ཟུང་ཡིན་པས།ཁོ་མོ་སྐྲ་བཞར་ཁང་ཞིག་དུ་གནས་བཅས་ཤིང་སྐྱུག་རྫོབ་ཀྱི་མལ་ཁྲི་ཞིག་ཏུ་མི་ཚེ་འདིའི་བརྙས་བཅོས་གཉིས་པ་མྱངས།ཉིན་དེར།ཁོ་མོས་ཉིན་ཐོ་འབྲི་དེབ་སྟེང་དུ་ཅུའུ་ཀྲང་ནི་འཆལ་བོ་ཞིག་ལའང་མི་དོ་ཞེས་བྲིས་ཡོད།ཡིན་ཚའེ་ཞཱ་ནི་ལྕམ་སྲིང་གཞན་དག་དང་མི་འདྲ་བར་གྲོན་ཆུང་བསྲི་ཚགས་ཀྱི་བུ་མོ་ཞིག་ཡིན་པ་དང་།ཁོ་མོས་དུས་ནམ་ཡང་གདོང་ལ་སྐགས་ཚོས་མི་བྱུགས་ལ།ཆགས་ཉམས་དོད་པོའི་ལྭ་བའང་མི་གྱོན་པར་སྐྲ་ལོ་ལན་བུ་གཉིས་སུ་སླེས་པར་དགའ།ཡིན་ནའང་།དེ་ཙམ་གྱིས་ཁོ་མོའི་ཉོ་འཚོང་ལ་བར་ཆད་ཅི་ཡང་མ་ཐེབས་པར་མ་ཟད།ལྕམ་སྲིང་གཞན་དག་གི་དཀར་ཡོལ་ཀྱང་འཕྲོག་འགྲོ་བའི་སྐབས་འབྱུང་གིན་ཡོད།སྐབས་དེ་དག་ཏུ།ཁོ་མོས་ལྕམ་སྲིང་གཞན་གིས་གཅར་རྡུང་ཉོས་པའང་གྲངས་ལས་འདས།ཁ་རལ་སོ་ཆག་དང་མིག་སྔོན་གདོང་སྐྲང་གི་རྗེས་སུ།ཁོ་མོ་སྐྲ་གཞར་ཁང་གཞན་ཞིག་ཏུ་གནས་སྤོར་དགོས་ཤིང་།ནམ་ཀུན་གློག་འོད་གློ་དམར་དེའི་འོག་ཏུ་ཁོ་མོས་མ་འོངས་པའི་རེ་བ་མཐོང་སྲིད།ཡང་ན།ཁོ་མོས་ནམ་ཀུན་འཆལ་བོ་དག་གི་མ་རུངས་པའི་ལོག་གཡེམ་གྱི་ངོ་གདོང་ལས་བྱིས་པ་དག་གི་དྭངས་གཙང་གི་འཛུམ་མདངས་མཐོང་ཡོང་།ཡིན་ནའང་།ཁོ་མོས་དེ་དག་གི་ཕྱིར་ཏུ་མིག་ཆུ་ལན་གཅིག་ཀྱང་བཏོན་མྱོང་མེད་དེ།དེ་ནི་ཁོ་མོ་ནི་དགེ་རྒན་ཞིག་ཡིན་པས་སོ།།